标题：三国史辩诬
提要
《三国史辨误》三卷，不著撰人名氏，亦莫详时代。《苏州府志》载，陈景云，字少章，吴江县学生，  长洲人，少从何焯逰，博通经史，淹贯羣籍，长扵考订，凡譌谬处，能剖析毫芒，所著书凡九种，其四为《三国志校误》，似即此书。然考《义门读书记》中有何焯所校《三国志》三卷，其《魏志·杨阜传》“阜尝见明帝著帽披缥绫半裦袖”一条，称裦袖古今字，少章疑一字衍，检《宋书·五行志》果然云云。此书不载此条，则又似非景云作。疑不能明，阙所不知可也。
《三国志》简质有法，古称良史，而牴牾亦所不免。如孙权之攻合肥，魏、吴二志先后不同，当时已为孙盛所议。明以来，南北监本传写刊刻脱误尤多。是书所辨《陈书》及裴注之误，凡《魏志》二十八条，《蜀志》八条，《吴志》二十一条。其间於字之讹异者，如三少帝纪定陵侯繁，“繁”当作“毓”，少府褒，“褒”当作“袤”之类；於文之倒置者，如正元二年八月戊辰不当在辛未后之类；於正文无注淆乱者，如王肃传评末附刘实语本裴注所引之类；於原本之缺佚者，如徐详不当附胡综传之类。并叅校异同，各有根据。虽所辨仅数十条，不能如何焯书校正之详，而不似焯之泛；作史评又大抵以前后文互相考证，叅以《后汉》、《晋书》，不能如杭世骏书徴据之博，而亦不似世骏之蔓引杂说，其抉摘精审之处，要不减三刘之於《西汉书》，吴缜之於《五代史》也。
钱建文按：提要作三卷，四库全书收录时未分卷。另：此书《四库全书总目提要》作《三国志辨误》。
正文
魏武纪
建安二十三年，汉太医令吉本与少府耿纪司直韦晃等反。“本”《后汉书》作“丕”，而魏郎中鱼豢所著《魏略》，其记吉令事，名已从本。殆魏臣自以避文帝讳改，陈氏乃仍魏史之旧耳。东汉杜操，字伯度，及魏代避讳，易为杜度，至晋人犹因之。如卫恒四体书序可证也。本举事之详见下条裴氏引挚虞决录注中，其子邈穆之字亦具载焉，而独逸本字，殆亦以字易名，如杜度之例，故不可并书耶。挚注当沿魏代旧文，犹四体书序也。
明帝纪
新城太守孟达反注，文帝与孟达书，保官空虚，初无资任。按资当作质。魏制，凡镇守部曲将及外州长吏，并纳质任有家口应从坐者，收系保官。时帝特欲抚慰初附，故为此华言耳。
诏太尉司马宣王帅众讨辽东注，何曽表手足相展。按：“手”《晋书·何曾传》作“才”。
三少帝纪
遣芳归藩於齐，注廷尉定陵侯臣繁。按：繁当作毓，此钟毓也，本传可考。又少府臣褒，褒当作袤。时郑袤为少府，将作大匠，浑之从子也，其歴官详见《晋史》。
正元二年春正月乙丑，毋丘俭反，戊戌司马景王征之。癸未郭淮薨。案：乙丑癸未之中不容有戊戌，当是戊辰之误。如甘露元年五月乙亥，诸葛诞反。越二日丁丑即下诏亲征是也。又正元二年八月辛未，以邓艾与陈泰并力拒姜维，戊辰复遣司马孚为后继。按：戊辰不当系辛未后，殆传录者倒其文耳。又景元二年八月戊寅，赵王干薨，甲寅复命大将军进爵晋公。以戊寅推之，是月不当复有甲寅，两寅字定有一误。又咸熙元年正月壬辰，槛车徴邓艾，甲子行幸长安，壬申遣使者祀华山。以甲子壬申推之，是月不当有壬辰，当是壬戌之误。观下文二月辛夘赦益土，庚申塟郭皇后二事，则知辛夘是二月朔日，壬辰乃二月二日也。
卞皇后传
文帝欲追封太后父母，因陈羣之奏而止，至明帝乃追諡太后祖父广曰开阳恭侯，父逺曰敬侯，祖母周封阳都君，及恭侯夫人，皆赠印绶。案：祖母之祖疑衍。以疏封之次言之，卞后母於文帝为外祖母，若祖母则为外曽祖母，明帝推恩，理应先封后母，不当反舍后母，而独封后祖母也。况下文有“及恭侯夫人皆赠印绶”语，其文义尤明乎。
董卓传
卓以城门校尉伍琼卖己，斩之，裴氏注既引谢承《后汉书》伍孚刺卓见杀事，又曰承记孚字及本郡则与琼同，而致死事乃与孚异，不知孚为琼之别名，为别有伍孚也。按：城门校尉伍琼被杀，在闗东义兵初起，卓未西迁之前，而《荀攸传》载卓徙都后，攸与越骑校尉伍琼等同谋刺卓，事垂就而觉，则当时自有两伍琼，谢承所记乃与荀攸同谋刺卓之人，故称孚官悉与志合，则孚为琼之别名无疑也。至二人名字并同者，是犹同时有二刘岱，皆字公山也。
张鲁传
雄据巴汉垂三十年注，典略曰熹平中，妖贼大起。光和中，东方有张角，汉中有张修。裴松之谓张修应是张衡，非典略之失，则传冩之误。衡事见鲁传，裴氏盖据本传言之也。案：《后汉书·灵帝纪》张角、张修并以中平元年反，章怀注修事引汉侍中刘艾纪与典略之文合，刘纪出典略之前，不应有误，修、衡二人虽同为五斗米道，而衡匿迹深山，无阻兵作乱事，与反逆之妖贼自夐异也。
荀彧传
唯严象为扬州，韦康为凉州，后败亡注引三辅决录。按：决录下脱注字。赵岐决录序曰：其人既亡，行乃可书。严象败没在决录成书后，至韦康遇害，岐卒已乆，尤不相及也，其为挚注无疑。
彧兄衍以功封列侯注，闳从孙恽，字景文，与贾充共定音律。按：恽当作煇，音当作晋，见《晋书·贾充传》。彧长子恽，於煇为大父行，则煇命名自不应同也。
邴原传
是后大鸿胪张泰注，张邈宦歴二官。案：“官”当作“宫”。歴二宫者，谓以朝臣而更为东宫，官属也，语见《吴志·薛综传》注。
华歆传
子表嗣注，司空陈泰等以此称之。案：华表以咸熙中为尚书，则其官散骑侍郎当在文明之世，是时，陈羣为司空，泰之父也，羣以司空录尚书事。凡散骑奏议，无不综典，故悉表之为人而称之耳。虽诸书亦有縁泰之赠官而称司空者，然当表为散骑时，泰方名微位卑，朝士似不假其品藻为重也，泰当作羣。又司隶王密。按：“密”当从《晋书》表传作“宏”。宏，弼之兄也，别见《钟会传》注。
王肃传
肃传评附刘寔语，当是裴注。如《谯周传》评后注引张璠以为云云，与此正同。肃既名臣，又晋武外王父，史臣於本传略无贬辞，岂应於评中反摭其短乎？况陈评二句，辞意已足，其下不容更赘他语，尤易了也。
张既传
既与夏侯儒撃破之注，儒初为鄢陵侯彰骁骑司马宣王为征南将军都督荆豫州。按：骁骑司马句绝。鄢陵北征，以北中郎行骁骑将军时，儒从兄尚为长史，儒则为司马从征也，宣王二字有误，为征南上兼有脱文。宣王尝以骠骑将军都督荆豫，不在四征之列，盖为征南都督荆豫者，即儒也。以下文樊城受围，儒坐迟救召还事观之，义自明矣。
杜畿传
彧谓畿曰宜须大兵。按：“彧”当作“或”。畿自西平移守河东，虽由荀彧之荐，而是时，畿在陜津，彧留许下，不得参预军谋，殆因前有荀彧字而致误。
许禇传
从征张绣先登斩首万计。按：“万”疑当作“百”。禇虽骁勇，安能手斩万级，恐因百万二字相近致误耳。
禇兄定亦以功封为振武将军。按：将军乃官号，非国邑，不当言封，而上文进牟乡侯当作进封，盖功下衍字正前所脱也。
陈思王传
志累増邑并前九百九十户。案：魏室诸王至正元、景元间普増封邑，其户皆累千。即如平阳、成武二公，亦皆逾千户矣。思王初封于陈，已有邑三千五百戸，至子志嗣爵，又累增邑，乃并前评之止有九百九十戸，必传冩脱误也。
评后注鱼豢语，《通鉴》亦引之至于植者下，《通鉴》有岂能兴难一句，以文义求之，此语断不可删。《通鉴》所记汉末三国事，间有采《陈志》所遗者，自范史、袁纪、《晋书》外，皆不出裴氏所引诸书，别无异事，足知鱼豢、王、沈诸史，当纂长编时已多不存，故惟以国志注为据也。然则此注所少四字，必非裴氏所芟，乃后来刋本脱落耳。
和洽传
禽弟适。按：“适”当作“逌”。注同《三少帝纪》。甘露二年，帝临辟雍赋诗，侍中和逌等作诗稽留，即其人也。又《晋书·和峤传》亦可考。
韩暨传
进封南乡亭侯。案：此与满宠、王淩由亭侯进封南乡侯同，“亭”字衍。
田豫传
公孙瓉使豫守东州令。按：“东”疑当作“泉”。泉州县名，属渔阳郡。
牵招传
招子嘉，嗣注文辞尤厉。按：“尤”当作“亢”。见《晋书·牵秀传》
郭淮传
凉州休屠长率种落附雍州，淮奏请使居安定之髙平，为民保障，其后因置西川都尉。案：“川”当作“州”。晋泰始中，中丞傅休奕上疏措置秦陇事，请更置一郡於髙平，因安定西州都尉徙民充之，以通北道。是其证也。
胡质传
复与周平注，韶歴二官吏部郎。二官当作二宫，此与前张邈宦歴二官之误同。据《晋史》韶歴吏部郎、太子右卫率故云尔。
杜虁传
又尝令虁与左愿等。案：左愿繁钦与魏文帝牋作左〈马真〉见《文选》李善、吕向注引虁传，并与牋合。善又云〈马真〉与颠同音，由善注观之，虁传此字本作〈马真〉，当是后来传录者易为颠，而作愿者，又颠之转讹也。　
蜀刘焉传
董扶求为蜀郡西部属国都尉及太仓令会巴西赵韪弃官俱从焉。案：会字疑衍。太仓令属大司农，赵韪盖弃此官，而与扶皆随焉入蜀也。上云侍中广汉董扶，继云太仓令巴西赵韪，正并举二人之爵里也。
法正传
评后注，先主与曹公争一条，当在正传后。裴氏以葛相有孝直，若在必能制主上令不东行之叹，故引此事为证，见正智术有余能回刘主之意耳。今误移评后，并脱所引书名，皆传录之失也。
费诗传
往年南征歳未及还。案：“未及”当作“末”。乃据《后主传》亮以建兴三年二月南征，十二月还成都，故曰歳末乃还也。
马忠传
进封彭乡亭侯。按：忠由亭侯进封乡侯，彭乡下衍一“亭”字。
费祎传
封成乡侯注，谗其不意。按：谗当作才。与《魏延传》才仪未发之才同。
吴子远赞
赞注徙亭侯进封髙阳乡侯。案：此与后辅元弼赞注，徙镇南为右将军同，两“徙”字并当作“从”。
马承伯赞
赞注复为飞参军。按：“飞”字衍。张飞卒於建兴前，时承伯盖自郡守入参丞相军事耳。曰复为者，蒙上从事丞相掾言之。
吴孙权传
遣使者羊衜郑胄注，胄父札权为骠骑将军，以札为从事中郎；又后朱然围樊注，零陵太守殷札。三札字并当作礼。《张昭传》注作郑礼，顾邵张温赵达传作殷礼，此字有古今之异耳。此正如宏厷本一字，权传注中谢宏屡见，而陆逊潘浚传皆作谢厷是也。
孙亮传
太元元年权寝疾，明年薨，太子即尊号，大赦，改元。案：亮之改元既不遵逾年之制，则本传于其践阼后，当即系新君所改之号，而下文之二年方可蒙上言之耳。如《蜀志·后主传》章武三年夏五月后主袭位于成都，大赦改元下即书建兴元年夏是也。闰月上疑脱建兴元年四字。
二年，有大鸟五见于春申，明年改元。案：亮之改元若果以明年，不必先记于是歳，当作改明年元。如孙权黄龙三年，会稽言嘉禾生，改明年元。又孙晧建衡三年，西苑言凤凰集，改明年元是也。
孙休传
从中书郎射慈郎中盛冲受学。案：射慈疑谢慈之误。谢慈见《孙奋传》。观裴氏注，知慈为时硕儒，故休从受学也。慈事注奋传而前无注者，是犹留赞先见孙亮传，而赞之事迹皆注在孙峻传中也。射氏系出北地，当孙吴之世不闻有并、凉旧姓仕于江东者。
张昭传
昭弟子奋领兵为将军至平州都督。案：吴无平州，当是半州之误。吴主子建昌侯虑尝镇半州。又大将甘宁、潘璋亦曾屯此，乃中流重地，故特置都督，如西陵濡须之比也。
步隲传
太子登与隲书，隲条诸葛瑾、陆逊、朱然、程普等十一人甄别行状，因上疏奖劝。案：隲所条上诸臣皆当时有声绩于荆州者，程普之卒在吴主称尊号前，不应亦列其中，恐传录误也。时吕岱在荆州，其名迹亦葛、陆之亚，隲独遗之，为不可晓，或程普乃吕岱之譌，如《魏志·夏侯惇传》中以云长为吕布也。
陈武传
徙太子中庶子拜翼正都尉。按：“徙”当作“从”。中庶子乃表初除之官，非迁改也。此与张休从中庶子转右弼都尉同。
嘉禾三年以表领新安都尉。案：“安”当作“都”。是时新都犹未改新安。又《诸葛瑾传》注引《吴书》亦云新都都尉陈表，尤明证也。
凌统传
从往合肥。“往”当作“征”。
卒年四十九。案：统父操以汉建安八年从征黄祖战没，统时年十五。及十一年即预讨麻屯之捷，后至四十九而卒，则吴之赤乌中也。统自摄领父兵，屡立战功，为时名将，若赤乌中尚在，则从征合肥还二十年间，统之宣力戎行多矣，何更无功可录乎？据《骆统传》：凌统死，复领其兵。在随陆逊破蜀军之前，然则统之年当在三十左右，本传所云乃传录之误。
丁奉传
进封都亭侯。案：“亭”当作“乡”。奉已封亭侯，更封乡侯，斯为进爵耳。如陈武、是仪皆由都亭侯进封都乡侯是也。建衡元年，奉攻晋榖阳无所获，皓怒，斩奉导军，三年。按：三年下脱一卒字。奉卒于建衡三年，别见《孙皓传》。
朱然传
魏将蒲忠吴质各将数千人注《魏志》及《江表传》。案：“志”当作“书”。此谓王、沈等所撰之魏史也。
又陆逊亦本，功臣名将存者惟然。案：“本”当作“卒”，句绝。曰亦卒者，蒙上葛步二人言之，据《孙权传》逊先然五年卒。
虞翻传
太末徐陵注，徐平两妇归宗敬奉情过乎厚。“两妇”当作“两姊”。既曰归宗，又曰敬奉，必女兄也。
归塟旧墓注，桓文遗之尺牍之书。“文”似当作“王”，谓长沙桓王也。又处士邓卢叙，邓恐当作鄞，否或鄮字之譌。按朱育举上虞陈业以下十余人应郡守之问，其人皆不出本郡，邓乃汝南属县，与会稽无预。
骆统传
封新阳亭侯，黄武七年卒。凡列侯之殁，其有子嗣爵与否，史必详书之，而统与是仪传独阙，疑有脱文。统子名秀，为时显士，见《陆逊传》注。又《孙休传》中有司盐校尉骆秀，即其人也，则统非无后者。
钟离牧传
子祎嗣注，盛以施绩留建平智略名将屡经于彼。案：留下衍建字。此因上有建平字而复出也留。平见《孙休传》平以永安六年，以平西将军率众围巴东数月乃还，则平之经信陵者屡矣。
陆凯传
转左虎林。案：“左”当作“在”。如王昶从兖州转在徐州，张飞从宜都转在南郡是也。
胡综传
徐详者，字子明，吴郡乌程人也，先综死。案：志中凡不立传而附见他传者，虽有事迹可称，评中皆不及之。综传次《是仪传》，详事又附综传后，而陈氏评详乃与是仪、胡综同，目为孙权时干兴事业者，而尤称详之数通使命，无传有评，疑乖史例，且详通使曹公，惟一见《孙权传》中，如陈氏之评。则详固屡尝奉使称旨矣，前既不著其事，而后忽出此评，更所未喻也。观评中先详后综，则非附见综传者甚明，意详当自有传，在综传之前，而偶逸之，今综传后数语，则出自后人附益也。据《江表传》，详尝以侍中偏将军为节度官掌典军粮，亦可略见其干略，余则无从考证矣。